
Text rozhodnutia
Súd: Krajský súd Trnava Spisová značka: 21Cob/100/2017 Identifikačné číslo súdneho spisu: 2108218526 Dátum vydania rozhodnutia: 08. 01. 2019 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2019:2108218526.4 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky JUDr. Boženy Husárovej a sudcov JUDr. Róberta Foltána a Mgr. Michala Novotného v sporovej veci žalobkyne: D. Z., nar. XX. S. XXXX, V. XX, Y., zastúpená: Advokátska kancelárioa Pacalaj, Palla a partneri, s.r.o., so sídlom v Trnave, proti žalovanému: Jozef Drozd, IČO: 43 923 968, Buková 289, (t. č. Via Castiglione 25C, Cervia, Taliansko), zastúpený advokátom: Mgr. Ing. Marián Galbavý, so sídlom v Trnave, o zaplatenie 2.389,96 € s prísl., o odvolaní žalobkyne proti rozsudku Okresného súdu Trnava č. k. 15 Cb 151/2008-346 z 8. februára 2017 takto r o z h o d o l : Odvolací súd napadnutý rozsudok súdu prvej inštancie mení tak, že žalovanému ukladá povinnosť zaplatiť žalobkyni sumu 2.389,96 eur do 3 dní. Odvolací súd žalobkyni priznáva nárok na náhradu trov celého konania v plnom rozsahu voči žalovanému. o d ô v o d n e n i e : 1. Napadnutým rozsudkom (v poradí druhým) súd prvej inštancie prvým (nenapadnutým) výrokom zastavil konanie v časti, ktorou sa žalobkyňa domáhala voči žalovanému, aby z jej pozemku v k. ú. Y., na vlastné náklady odstránil bližšie vymedzené oplotenie, druhým výrokom zamietol žalobu v časti, ktorou sa žalobkyňa domáhala vrátenia sumy 2.389,96 € ako náhrady škody vzniknutej tým, že ju žalovanému zaplatila ako cenu za výstavbu tohto plota, no následne pre vadné plnenie od tejto zmluvy odstúpila, a tretím výrokom priznal žalovanému nárok na náhradu trov konania. 2. Rozhodol tak na základe zistenia, že žalobkyňa ako objednávateľka uzavrela 2. júna 2008 so žalovaným ako zhotoviteľom zmluvu o dielo, ktorej predmetom bolo zhotovenie oplotenia v zadnej časti domu na pozemku parc. č. 10501/4 v k. ú. Y. s tým, že žalobkyňa dodá potrebný počet tehál. Žalovaný oplotenie zhotovil a odovzdal žalobkyni 20. júna 2008, vplyvom vetra však oplotenie spadlo, takže žalobkyňa žiadala opravu. Príčinou pádu bola konštrukčná chyba oplotenia, ktoré nebolo riadne ukotvené a žalovaný začal vzniknutý nedostatok opravovať tak, že konštrukciu stĺpov oplotenia rozšíril (namiesto dvoch viazaných tehál na štyri so železobetónovým jadrom ukotveným do betónového podložia), k čomu potreboval dvojnásobný počet tehál, ktoré mu žalobkyňa odmietla dodať, preto v opravách nepokračoval. Prvoinštančný súd nepovažoval za dokázané tvrdenie žalobkyne, že následne od zmluvy so žalovaným odstúpila, zároveň však považoval za preukázané, že žalobkyňa neposkytla žalovanému riadnu súčinnosť pri oprave vád diela, keď nedodala väčší počet tehál, z toho dôvodu jej nevzniklo právo na odstúpenie od zmluvy o dielo titulom neodstránenia vady v zmysle § 437 ods. 3 a 5 Obch. zák. Uplatnený nárok ale nebolo možné priznať ani ako náhradu škody podľa § 373 Obch. zák., pretože tomu bráni § 440 ods. 2 Obch. zák., ktorý nedovoľuje uplatniť z iného právneho titulu nároky, ktorých uspokojenie možno dosiahnuť postupom podľa § 436 a 437 Obch. zák. 3. Proti tomuto rozsudku podala včas odvolanie žalobkyňa s návrhom zmeniť ho a žalobe vyhovieť. Svoj žalobný návrh považovala za dôvodný a preukázaný, keď z konania jasne vyplynulo uzavretie zmluvy o dielo, uhradenie ceny, odovzdanie diela, vadné vykonanie diela, neodstránenie vád diela opravou a preto odstúpenie žalobkyne od zmluvy a jeho doručenie žalovanému. Nie je správny záver, že nebolo dokázané doručenie odstúpenia od zmluvy, súd prvej inštancie ani neuviedol, ako k tomuto záveru dospel, a tento záver odporuje aj obsahu spisu. Aj odvolaciemu súdu v jeho predošlom zrušujúcom uznesení zrejme ušlo, že žalovaný na pojednávaní sám priznal, že mu odstúpenie bolo doručené v januári 2010. Ak aj odstúpenie nebolo preukázané, mal sa súd zaoberať splnením podmienok nároku na cenu diela v zmysle § 548 ods. 1 Obch. zák., k čomu chýba akékoľvek vyhodnotenie. Ak žalovanému nevznikol nárok na cenu diela, mal sa súd zaoberať vznikom bezdôvodného obohateniam, ktoré žalovanému vzniklo tým, že si ponechal cenu diela, na ktorú mu nevznikol nárok, keďže dielo riadne nevyhotovil v zmysle § 548 ods. 1 Obch. zák. Žalobkyňa poukázala tiež na elementárnu spravodlivosť, keď žalobkyňa poskytovala žalovanému súčinnosť, ale ako odborne nespôsobilá osoba (spotrebiteľka) nemohla vedieť posúdiť ním zvolené technologické postupy. Súd by potom nemal poskytnúť ochranu neodbornosti a nekvalifikovanosti žalovaného. 4. Žalovaný navrhol napadnutý rozsudok potvrdiť. Odkázal na závery zrušujúceho uznesenia odvolacieho súdu, podľa ktorého doručenie odstúpenia nebolo dokázané a dôvodom nedokončenia opravy bol nedostatok súčinnosti žalobkyne (nedodanie ďalšieho materiálu). Nesúhlasil s názorom žalobkyne na vznik bezdôvodného obohatenia, pretože zhotovenie diela s vadami diela neznamená automaticky, že nárok na zaplatenie ceny diela nevznikol, resp. odpadol. Nie je teda dôvod na odklon od právnej kvalifikácie už ustálenej odvolacím aj prvoinštančným súdom. 5. Krajský súd v Trnave ako súd odvolací na prejednanie veci nariadil odvolacie pojednávanie, pretože považoval za potrebné zopakovať dokazovanie (§ 385 ods. 2 C. s. p.) a tiež dať priestor stranám, aby sa vyjadrili k odlišnému právnemu posúdeniu veci odvolacím súdom (§ 382 C. s. p.). Na odvolacom pojednávaní prítomné strany zotrvali na svojich skorších stanoviskách. Odvolací súd na pojednávaní zopakoval dokazovanie - výsluchom žalovaného a - listinnými dôkazmi, a to: zmluva o dielo č. 1/2008 (č. l. 5), zápis zo 16. júla 2008 (č. l. 6), rozpis práce (č. l. 74), odstúpenie z 3. decembra 2009 (č. l. 75) s podacím lístkom (č. l. 76) a zápisnica o pojednávaní z 8. decembra 2009 (č. l. 82), a v spojení s tými skutkovými závermi súdu prvej inštancie, ktorými je odvolací súd viazaný (§ 383 C. s. p.), zistil nasledovný skutkový stav: 6. Žalovaný je od januára 2008 podnikateľom podnikajúcim na základe živnostenského oprávnenia v živnosti „murárstvo“. Žalobkyňa je vlastníčkou pozemku parc. č. 10501/4 s rodinným domom na V. ul. v k. ú. Y.. Približne v r. 2008 žalobkyňa hľadala niekoho, kto by jej zhotovil oplotenie pozemku, a tak oslovila žalovaného, keď cenové ponuky, ktoré už dovtedy mala, boli príliš vysoké. Žalobkyňa a žalovaný sa na výstavbe plota dohodli najskôr ústne s tým, že žalobkyňa sama dodá celkovo 1.441 ks tehál podľa rozpisu prác, ktorý jej predložil žalovaný (rozpis na č. l. 74) a rovnako mala dodať aj drevo. Plot mal byť vysoký 1 m v časti pred domom a 2 m za domom (v zadnej a bočnej časti). Nebolo preukázané, že by žalobkyňa vyžadovala, aby žalovaný tento plot staval určitým konkrétnym technologickým postupom. Žalobkyňa dohodnutý počet tehál dodala a žalovaný začal stavať plot najskôr na prednej časti pozemku, ktorý aj skutočne postavil a odovzdal žalobkyni približne v marci 2008. 7. Po dohode so žalobkyňou jej matka, ktorá poskytovala časť peňazí na výstavbu plota, spolu so žalobkyňou a žalovaným spísali listinu „Zmluva o dielo č. 1/2008“ uzatvorenú podľa § 536 a nasl. Obchodného zákonníka (č. l. 5), ktorú žalobkyňa a žalovaný dňa 2. júna 2008 podpísali a ktorou sa žalovaný ako zhotoviteľ zaviazal vykonať oplotenie rodinného domu žalobkyne vo vlastnom mene a na vlastnú zodpovednosť a zaviazal sa aj uhradiť žalobkyni ako objednávateľovi „všetky náklady súvisiace s opravou skrytých vád predmetu zmluvy o dielo, ak sa tieto v budúcnosti vyskytnú a preberá zodpovednosť za bezpečnosti vykonaného diela“ (čl. II). Cena diela mala byť stanovená „podľa rozpočtu a dohody“ (čl. III), strany ju pritom dohodli na 66.000 Sk a neskôr ju zvýšili na 72.000 Sk. Znova nebolo dokázané, že by žalobkyňa vyžadovala od žalovaného určitý technologický postup výstavby. Po dodaní určeného množstva tehál žalobkyňou žalovaný zhotovil oplotenie zadnej a bočnej strany pozemku, pozostávajúce z múrika, na ktorom boli v pravidelných rozostupoch vymurované vyššie stĺpiky, do ktorých mal byť následne ukotvený plot z drevených latiek. Žalovaný pri výstavbe postupoval tak, že viazal cez seba vždy dve tehly a týmto spôsobom plot dokončil 20. júna 2008 a dielo odovzdal žalobkyni. Žalobkyňa mu postupne medzi 2. júnom a 11. júlom 2008 „zálohovo“ vyplatila 88.000 Sk. 8. Dňa 13. júla 2008 pri silnom vetre zadná časť plota spadla (vyvrátila sa) na susedný pozemok, bočná časť sa celá nahla. Žalobkyňa o tom bezodkladne informovala žalovaného, ktorý už 16. júla 2008 podpísal prehlásenie (č. l. 6), že „práca je odvedená nekvalitne, som si toho vedomý“ a začal oplotenie opravovať tak, že stĺpiky chcel vystuží kovovými tyčami. Zároveň žalobkyňa prostredníctvom matky požiadala svojho známeho architekta Ing. O. o stanovisko a ten dospel k záveru, že k pádu plotu došlo preto, že stĺpiky neboli dostatočné vystužené proti horizontálnym silám (zaťaženie vetrom) a navrhol riešenie tým spôsobom, že v stĺpikoch sa vytvorí železobetónové jadro pevne zakotvené do základového pásu. Žalovaný návrh a riešenie akceptoval, označil ho za „dobrý nápad“, ale takýto spôsob výstavby si vyžadoval dvojnásobný počet tehál oproti tomu, čo žalovaný pôvodne žalobkyni vypočítal, preto žiadal žalobkyňu o dodanie ďalších tehál. Žalobkyňa ich nákup odmietla s tým, že ich má zabezpečiť žalovaný. Žalovaný postavil oplotenie novým postupom z už dodaných tehál, potom s jeho budovaním prestal a oplotenie tak, ako bolo plánované do výšky 2 m od zeme nezhotovil. 9. Po podaní žaloby právny zástupca žalobkyne listom z 3. decembra 2009 (č. l. 75) oznámil žalovanému, že žalobkyňa odstupuje od zmluvy o dielo č. 1/2008 z dôvodu podstatného porušenia tejto zmluvy žalovaným a následného neodstránenia vád diela v primeranej lehote. Tento list bol podaný na poštu 4. decembru 2009 a adresovaný na adresu miesta podnikania žalovaného (podací lístok č. l. 76). Zároveň ho právny zástupca žalobkyne predložil a oznámil na pojednávaní pred súdom prvej inštancie 8. decembra 2009 (zápisnica č. l. 82). 10. Takto zistený skutkový stav vyplýva zo záväzných skutkových zistení súdu prvej inštancie (§ 383 C. s. p.), ktoré sú založené na skutkových tvrdeniach, ktoré sa považujú za uznané (§ 151 ods. 1, § 186 ods. 2 C. s. p.), a na vykonaných dôkazoch hodnotených vo vzájomnej súvislosti (§ 191 C. s. p.). 11. Priebeh rokovaní medzi stranami, ako aj obsah jednotlivých dohôd vyplýva z výsluchov strán, ako aj z listinných dôkazov vykonaných pred súdom prvej inštancie a zopakovaných odvolacím súdom. Odvolací súd zopakoval aj dokazovanie výsluchom žalovaného, v ktorom si žalovaný na väčšinu vecí nepamätal, čo je akceptovateľné vzhľadom na dobu, ktorá uplynula od sporných udalostí, boli mu ale prečítané podstatné časti jeho výpovedí na pojednávaniach pred súdom prvej inštancie, ktoré nepoprel, resp. sa obmedzil len na to, že si nepamätá, prečo to tak povedal, prípadne že si nepamätá, či skutočný priebeh udalostí bol taký, aký uviedol vtedy. Odvolací súd preto považoval za dôveryhodné výpovede práve z konania pred súdom prvej inštancie, ktoré boli urobené v rokoch 2009 až 2010, teda časovo bližšie k sporným udalostiach, o pravdivosti ktorých nemal dôvod pochybovať, keď žalovaný ani počas odvolacieho pojednávania žiadnym rozumným a dôveryhodným spôsobom svoje vtedajšie výpovede nespochybnil. 12. Žalovaný už na pojednávaní 8. decembra 2009 (zápisnica č. l. 82) nič nenamietal proti prednesom svojho právneho zástupcu, ktorý prednášal, že žalovaný vybudoval oplotenie domu žalobkyne do výšky 2 m so stĺpikmi postavenými na dve tehly, že takýto spôsob výstavby bol vadný, takže následne bola dohoda o spôsobe odstraňovania vád tak, že sa vybuduje plot na štyri tehly. Sám právny zástupca žalovaného predložil do konania rozpočet nákladov (č. l. 74), z ktorého vyplýva presný počet tehál, ktorý mala žalobkyňa obstarať, z čoho odvolací súd vyvodzuje, že tento rozpočet pripravil žalovaný, aj keď si na to na odvolacom pojednávaní nepamätal. Ani právny zástupca žalovaného na pojednávaní 8. decembra 2009 nepredniesol, ani žalovaný vo svojich výpovediach na pojednávaniach 16. februára 2010 (zápisnica č. l. 92) ani 20. apríla 2010 (zápisnica č. l. 103) nevypovedal, že by technologický postup výstavby plota (hĺbka základu, spôsob previazania stĺpikov na základ, viazania tehál v stĺpikoch) určovala žalobkyňa, alebo že by na tomto spôsobe žalobkyňa trvala. Žalovaný na pojednávaní 16. februára 2010 vypovedal, že sa dohodli na výške plota (vzadu 2 metre), pričom už v minulosti takýto plot staval, spôsob výstavby plota určil on a oznámil ho svojim zamestnancom. 13. Okolnosti podpísania samotnej zmluvy o dielo sú potom znova dokázané výpoveďami žalobkyne a žalovaného, ako aj svedkyne K. (matky žalobkyne) na pojednávaniach pred súdom prvej inštancie. Uvedená svedkyňa na pojednávaní konanom dňa 14. decembra 2010 (zápisnica č. l. 136) vypovedala, že zmluva o dielo sa pripravovala na jej počítači, teda nebola vopred pripravená žalovaným. Odvolací súd sa stotožňuje aj so záverom súdu prvej inštancie, podľa ktorého sa zmluva samotná týkala len zadnej a bočnej časti plota (za domom žalobkyne), keďže bola podpísaná 2. júna 2008, k čomu žalovaný na pojednávaní 14. decembra 2010 vypovedal, že predná časť plota bola žalobkyni odovzdaná už na Veľký piatok roku 2008 (21. marca). Podľa odvolacieho súdu ale odporuje elementárnej logike, z akého dôvodu by strany dva mesiace po zhotovení diela spisovali zmluvu k jeho vyhotoveniu, čo korešponduje i s výpoveďou svedkyne K., ktorá vysvetlila, že písomnú zmluvu žiadala ona sama práve preto, lebo na zadnú časť plota žalobkyni (svojej dcére) dávala nejaké peniaze. Dohoda o výške ceny je preukázaná zhodnými výpoveďami strán sporu, žalovaný počas celého konania nespochybnil, že za výstavbu zadnej a bočnej časti oplotenia mu žalobkyňa zaplatila 72.000 Sk. Podľa rukou písanej listiny podpísanej žalovaným dňa 16. júla 2008 vyplýva, že žalovaný dostal reálne 88.000 Sk, z čoho bolo 16.000 Sk podľa výpovede žalobkyne za práce na dlažbe, teda mimo zmluvy o dielo z 2. júna 2008. Závery o spôsobe výstavby plota viazaním dvoch tehál na plytký betónový základ medzi stranami neboli sporné, rovnako ako to, že plot bol dokončený a žalobkyni reálne odovzdaný 20. júna 2008. 14. Skutočnosť, že plot 13. júla 2008 spadol a že sa tak stalo v dôsledku nesprávneho technologického postupu žalovaného pri jeho výstavbe, považuje odvolací súd za dokázanú skutočnosť v prvom rade obsahom už uvedenej listiny podpísanej 16. júla 2008, v ktorej to žalovaný sám priznal. Žalovaný ani počas konania pred súdom prvej inštancie, ani počas odvolacieho konania svoj podpis pod touto listinou nespochybnil, naopak, na pojednávaní 16. februára 2008, kde mu táto listina bola predložená výslovne priznal, že nepopiera. Žalovaný žiadnym spôsobom nevysvetlil dôvod iný dôvod svojho podpisu na listine, ak by v nej uvedené nebolo pravdivé. Záver o nekvalite plota je však podporený aj stanoviskom svedka Ing. arch. O., ktorého odborné závery žalovaný nijako nespochybnil. Žalovaný sa v otázke správneho technologického postupu pri výstavbe plota obmedzil len na vlastný úsudok, podľa ktorého plot nemal spadnúť, príslušné STN nepozná , a je to len jeho osobný názor (výpoveď na pojednávaní 16. februára 2010). Z obsahu výpovede a stanoviska svedka Ing. arch. O. podľa odvolacieho súdu vyplývajú zrozumiteľné a logické dôvody nevhodnosti žalovaným zvoleného spôsobu výstavby, ktorá nie je dostatočne odolná proti pôsobeniu pozdĺžnych síl (vetra), lebo nemá dostatočné ukotvenie v zemi. Až na odvolacom pojednávaní (ako podľa § 366 C. s. p. neprípustnú novotu) žalovaný začal naznačovať, že dôvodom pádu mohla byť nevyzretá malta. Odvolací súd hodnotí túto snahu žalovaného ako účelové spochybňovanie nesprávnosti zvoleného postupu po viac ako 10 rokoch od spornej udalosti, a ak žalovaný bol presvedčený o správnosti svojho technologického postupu, nepochybne by na tom bol trval už v roku 2008 a nebol by nekvalitu svojej práce uznal. Naopak, podľa odvolacieho súdu uvedené svedčí o tom, že žalovaný v danom čase vlastne vedel, že plot nepostavil správne, resp. že ho staval bez konkrétnych odborných znalostí a skúseností, preto svoju zodpovednosť uznal, ktorý prejav odvolací súd považuje za pravdivý, oproti jeho výpovedi na odvolacom pojednávaní, ktorú odvolací súd hodnotí ako účelovú. 15. Žalovaný na odvolacom pojednávaní vypovedal, že spôsob odstraňovania vád plota (výstavba nových stĺpikov s novým základom, železobetónovým jadrom obmurovaným štyrmi tehlami) určila žalobkyňa, čo odvolací súd neakceptoval, pretože sám žalovaný na pojednávaniach pred súdom prvej inštancie 16. februára 2010 vypovedal, že tento spôsob určil architekt a povedala mu ho matka žalobkyne svedkyňa K.. Žalovaný takýto spôsobo považoval za jednu z možností, ako odstrániť vady plota. Podobne na pojednávaní 14. decembra 2010, čo podľa odvolacieho súdu vyvracia účelovú výpoveď žalovaného na odvolacom pojednávaní. Žalovaný nebol konkrétne rozhodnutý, akým spôsobom odstráni vady. Žalobkyňa oproti tomu poprela, že by sa so žalovaným dohodla na tom, že by mal plot stavať. Podľa odvolacieho súdu nie je dôvodné, aby sa žalobkyňa zaväzovala na dodanie väčšieho počtu tehál, keď ona postup výstavby plota neurčila a vychádzala z toho, že žalovaným vypočítaný počet tehál je konečným počtom potrebným na jeho riadne postavenie a žalovaného si ako zhotoviteľa vybrala práve z dôvodu, že iné ponuky sa jej zdali drahé a práve nákupom ďalších tehál by sa cena plota zvýšila. Vo všeobecnosti pritom platí, že strana je povinná tvrdiť a dokazovať potrebné rozhodné skutočnosti; potrebnosť je určovaný hypotézou právnej normy, ktorá upravuje sporný právny pomer účastníkov. Každá zo strán je pritom povinná tvrdiť (a v prípade sporu dokázať) existenciu znakov skutkovej podstaty (hypotézy) tej právnej normy, ktorej právny následok (hypotéza) je v jej prospech (porov. napr. uznesenie NS SR sp. zn. 4 Cdo 13/2009). Ak žalovaný tvrdil, že žalobkyňa mu neposkytla súčinnosť, na ktorú bola povinná, bol povinný podľa čl. 8 základných princípov C. s. p. ponúknuť dôkazy na to, že sa žalobkyňa na takúto súčinnosť (t. j. dodanie ďalších tehál) zaviazala. Vykonané dôkazy hodnotené vo vzájomnej súvislosti však takúto dohodu nepotvrdili a žalovaný žiadne ďalšie dôkazy neponúkol, neuniesol teda svoje dôkazné bremeno v tomto smere. 16. Žalovaný nerozporoval, že plot nepostavil do dohodnutej výšky 2 m, vady neodstránil a odišiel, ako i sám priznal. Obsah odstúpenia od zmluvy žalobkyňou je dokázaný ním samým a jeho oboznámenie na pojednávaní konanom dňa 8. decembra 2009, ako vyplýva zo zápisnice o tomto pojednávaní (č. l. 82). Okrem toho žalovaný sám na pojednávaní 16. februára 2010 priznal, že mu toto odstúpenie došlo niekedy v januári 2010. 17. Odvolací súd potom na základe výsledkov odvolacieho pojednávania preskúmal napadnutý rozsudok v napadnutom rozsahu, teda vo výrokoch o zamietnutí žaloby a o trovách konania (§ 379 C. s. p.), ako aj predchádzajúce konanie pred súdom prvej inštancie v rozsahu odvolacích dôvodov (§ 380 C. s. p.) a dospel k záveru, že odvolanie je dôvodné. 18. Predmetom konania v prerokovanej veci je nárok žalobkyne, ktorý ona sama kvalifikuje ako nárok na náhradu škody, resp. nárok na vydanie bezdôvodného obohatenia z dôvodu, že žalovaný nezhotovil pre ňu dielo, na ktoré sa zaviazal. Odvolací súd úvodom zdôrazňuje, že pri posudzovaní nárokov žalobkyne nie je striktne viazaný tou právnou kvalifikáciou, ktorú ona sama udáva, ale je viazaný len rozhodnými skutočnosťami, z ktorých žalobkyňa svoj nárok vyvodzuje. Už z obsahu samotného odvolania je zrejmé, že žalobkyňa za rozhodné považuje uzatvorenie zmluvy o dielo, za ktoré zaplatila, dielo však nie je vykonané, preto od zmluvy odstúpila a žiada zaplatenú cenu vrátiť. Podľa názoru odvolacieho súdu tak žalobkyňa v podstate uplatňuje nárok na vrátenie ceny diela zaplatenej žalovanému za výstavbu plota podľa zmluvy o dielo č. 1/2008 z 2. júna 2008 v dôsledku odstúpenia od zmluvy potom, čo neboli riadne opravené vady diela, a je vecou súdu, aby takýto nárok právne kvalifikuje. Žalobkyňa pritom vo svojich námietkach v určitom smere naznačuje, že je spotrebiteľkou, takže táto zmluva má charakter spotrebiteľskej zmluvy v zmysle § 52 Občianskeho zákonníka. Podľa § 52 ods. 3 Obč. zák. účinného k 2. júnu 2008 bola dodávateľom osoba, ktorá pri uzatváraní a plnení spotrebiteľskej zmluvy konala v rámci predmetu svojej obchodnej alebo inej podnikateľskej činnosti a podľa § 52 ods. 4 Obč. zák. bola spotrebiteľom osoba, ktorá pri uzatváraní a plnení spotrebiteľskej zmluvy nekonala v rámci svojej obchodnej alebo inej podnikateľskej činnosti. Zo zisteného skutkového stavu pritom zreteľne vyplýva, že žalovaný pri jej uzatváraní a plnení konal ako podnikateľ v zmysle § 2 ods. 2 písm. b) Obch. zák. v rámci predmetu svojej činnosti (ako murár sa zaviazal zhotoviť plot), mal podstavenie dodávateľa podľa § 52 ods. 3 Obč. zák. a zmluva medzi ním a žalobkyňou bola spotrebiteľskou zmluvou v súlade s § 52 ods. 1 Obč. zák. Na tom nič nemení ani skutočnosť, že táto zmluva bola individuálne dojednaná v zmysle § 53 ods. 1 Obč. zák., čo nemá vplyv na jej posudzovanie ako spotrebiteľskej zmluvy, ale len vplyv na posudzovanie jej ustanovení vo vzťahu k neprijateľným podmienkam podľa § 53 ods. 4 Obč. zák. 19. Dôsledkom povahy tejto zmluvy ako spotrebiteľskej je okrem iného to, že podľa § 54 ods. 1 Obč. zák. sa zmluvné podmienky nemohli odchýliť od Občianskeho zákonníka v neprospech spotrebiteľa. Citované ustanovenie normuje tzv. jednostrannú kogentnosť spotrebiteľských zmlúv, v ktorých je tak prípustné odchylné dojednanie od zákona len potiaľ, pokiaľ je na prospech spotrebiteľa. Dojednanie v neprospech spotrebiteľa nie je prípustné, a to ani prostredníctvom voľby Obchodného zákonníka v zmysle § 262 (porov. v tomto smere aj uznesenie NS SR sp. zn. 5 MCdo 6/2009). Aj keď si teda strany spotrebiteľskej zmluvy zvolili použitie Obchodného zákonníka a aj keď tak urobili individuálne v zmysle § 53 ods. 1 Obč. zák. (t. j. nejde o neprijateľnú zmluvnú podmienku), nemôžu sa aplikovať také ustanovenia Obchodného zákonníka, ktoré by boli pre spotrebiteľa nevýhodnejšie než úprava rovnakej situácie v Občianskom zákonníku. Práve v prípade zmluvy o dielo zmluvy má táto úvaha určitý význam pri posudzovaní otázky, za aké vady môže zodpovedať zhotoviteľ veci na zákazku. Z § 645 ods. 1 Obč. zák. totiž vyplýva, že zhotoviteľ diela zodpovedá za vady, ktoré sa vyskytnú aj po prevzatí veci v záručnej dobe, ktorá je 24 mesiacov (§ 646 ods. 1 Obč. zák.). Práve toto ustanovenie sa podstatným spôsobom odlišuje od úpravy § 560 ods. 2 Obchodného zákonníka, podľa ktorého zhotoviteľ zodpovedá za vadu, ktorú má dielo v zásade v okamihu odovzdania diela objednávateľovi. Za vady vzniknuté neskôr v zásade zodpovedá len vtedy, ak osobitne prevzal záruku za akosť podľa § 429 a nasl. v spojení s § 563 ods. 2 Obch. zák., resp. ak boli vady spôsobené porušením jeho povinností (§ 560 ods. 3 Obch. zák.). Aplikácia § 560 ods. 2 Obch. zák. tak vedie k tomu, že spotrebiteľovo postavenie je nevýhodnejšie než by bolo, keby sa aplikovali ustanovenia § 645 a 646 Obč. zák., v dôsledku čoho by voľba Obchodného zákonníka v tomto konkrétnom prípade bola odchýlením sa od Občianskeho zákonníka v neprospech spotrebiteľa a bola by minimálne v tomto rozsahu podľa § 54 ods. 1 Obč. zák. neplatná. To však podľa odvolacieho súdu neprekáža samotnej platnosti dohody o tom, že ich zmluva sa bude spravovať Obchodným zákonníkom; v prerokúvanej veci pritom netreba riešiť konflikt § 560 Obch. zák. a § 645 a 646 Obč. zák., keďže otázka času vzniku vady v prerokúvanej veci vôbec nie je podstatná. 20. Súd prvej inštancie v prerokúvanej veci správne dospel k záveru, že zmluva o dielo č. 1/2008 je zmluvou o dielo v zmysle § 536 Obch. zák., keďže jej predmetom je murované oplotenie, teda v zásade stavba zhotovovaná zo stavebných materiálov stavebnými prácami v zmysle § 536 ods. 2 Obch. zák. a strany sa už v jej záhlaví písomne dohodli, že ju podriadia Obchodnému zákonníku v zmysle jeho § 262. Zmluva o dielo si sama osebe nevyžaduje písomnú formu, v dôsledku čoho možno jej obsah alebo jeho časť dohodnúť aj ústne. Strany v prerokúvanej veci spísali časť tejto zmluvy do písomnej listiny, z čoho podľa judikatúry nemožno bez ďalšieho usudzovať, že by podmienili platnosť zmluvy písomnou formou (porov. R 66/1999), keď navyše z jej obsahu jasne vyplýva, že existovala medzi nimi ďalšia (ústna) dohoda o cene. V dôsledku toho si mohli jej časť (cenu) dohodnúť aj ústne, čo sa v prerokúvanej veci aj stalo jej dohodnutím na sumu 66.000 Sk, ktorá bola následne ústne zvýšená na 72.000 Sk, pričom z písomnej zmluvy vyplýva, že sa tak stalo s ohľadom na rozpočet predložený predtým žalovaným. Aj takéto dojednanie je formálne platné, pretože zmluva o dielo neobsahovala doložku v zmysle § 272 ods. 2 Obch. zák., takže na jej zmenu a doplnenie nebola vôbec potrebná písomná forma. Zo zisteného skutkového vyplýva, že predmetom zmluvy - dielom bolo zhotovenie murovaného plota v zadnej časti pozemku žalobkyne určeného v zmluve (teda plota na zadnom a bočnom okraji pozemku) do výšky 2 m s tým, že žalobkyňa sa zaviazala dodať určité množstvo tehál uvedené v rozpočte. Túto povinnosť žalobkyňa pri zhotovení diela splnila (potrebné tehly dodala) v súlade s § 539 Obch. zák., čo žalovaný ani nespochybňoval. 21. Z ustanovenia § 537 ods. 1 Obch. zák. vyplýva povinnosť zhotoviteľa vykonať dielo na svoje náklady a na svoje nebezpečenstvo, pričom podľa § 537 ods. 3 Obch. zák. postupuje samostatne a nie je pri určení spôsobu vykonania diela viazaný pokynmi objednávateľa, ibaže sa výslovne zaviazal plniť ich. Z citovaných ustanovení tak vyplýva, že zhotoviteľ zodpovedá objednávateľovi za to, že sa dosiahne výsledok určený v zmluve, teda dohodnuté dielo; ako sa dosiahne je v zásade vecou zhotoviteľa. Ak je teda predmetom diela stavba a zo zmluvy nevyplýva niečo iné, je zhotoviteľ sám na vlastnú zodpovednosť povinný zvoliť potrebné materiály a technologické postupy tak, aby jeho výsledkom bola stavba zodpovedajúca zmluve. Zhotoviteľ je povinný dbať na to, aby zvolené materiály boli na zvolený typ a účel stavby vhodné, aby boli dodržané základy statiky pri konštrukcii jednotlivých prvkov, teda tak, aby stavba vyhovovala aj požiadavkám mechanickej odolnosti a bezpečnosti. Táto požiadavka pritom platí rovnako bez ohľadu na to, či predmetom diela je jednoduchá stavba plota alebo komplikovaná budova. Tento výklad vychádza z predpokladu, že pri zmluve o dielo si objednávateľ objednáva určitý výsledok od odborníka, ktorý je sám spôsobilejší určiť tieto postupy než objednávateľ, ktorého samotný postup zhotovovania diela nezaujíma. V prerokúvanej veci to potom znamenalo, že žalovaný bol podľa citovaných § 537 ods. 1 a 3 Obch. zák. povinný zhotoviť pre žalobkyňu v zmysle zmluvne dohodnutého plnenia plot do výšky 2 metrov spôsobom, ktorý si zvolí v ciešo, aby dosiahol v zmluve vymienený výsledok. Zo zisteného skutkového stavu nevyplýva, že by sa žalovaný v zmluve o dielo č. 1/2008 zaviazal postupovať pri zhotovovaní diela na základe pokynov žalobkyne, že by táto trvala na akomkoľvek spôsobe vyhotovenia diela alebo že by určitý spôsob vyhotovenia diela bol dohodnutý. Odvolací súd znova pripomína, že existenciu takejto dohody alebo pokynu žalovaný vo svojich výpovediach ani netvrdil. 22. Podľa § 548 ods. 1 Obch. zák. potom platí, že nárok na zaplatenie ceny diela vzniká vykonaním diela. Pojem „vykonanie diela“ je v Obchodnom zákonníku vymedzený v § 554 a § 555, ktoré sú zaradené pod spoločným nadpisom oddielu 7 „Vykonanie diela“, preto aj jeho použitie v § 548 treba interpretovať s ohľadom na uvedené ustanovenia. Podľa § 554 ods. 1 Obch. zák. zhotoviteľ splní svoju povinnosť vykonať dielo jeho riadnym ukončením a odovzdaním objednávateľovi v určenom mieste (v zmysle § 554 ods. 2 až 4 Obch. zák.). Z ustanovenia § 560 ods. 1 Obch. zák. (zaradeného pri ustanovení o vadách) potom vyplýva, že dielo má vady, ak jeho vykonanie nezodpovedá výsledku určenému v zmluve. Z citovaných ustanovení je teda zrejmé, že pojem vykonanie diela a bezvadnosť diela nie sú totožné. Dielo je vykonané jeho ukončením a odovzdaním, teda zhotovením diela, ktoré bolo v zmluve dohodnuté a ich odovzdaním resp. umožnením nakladať s ním. Práve z ustanovenia § 562 ods. 1 Obch. zák. je zrejmé, že skúmanie diela na účely toho, či nemá vady, sa vykonáva po jeho ukončení a odovzdaní, teda po jeho vykonaní v zmysle § 554 a § 555 Obch. zák. Taktiež z § 560 ods. 1 a 2 Obch. zák. vyplýva, že vady sa skúmajú k okamihu vykonania diela, z čoho nevyhnutne plynie, že vykonanie diela musí predchádzať následnému skúmaniu vád, a tiež, že vady sa skúmajú na diele vykonanom. Ukončením a prevzatím diela zo strany objednávateľa, ktoré sa spravidla dosvedčuje protokolom, je otázka vykonania diela uzavretá a objednávateľovi zostávajú len nároky z vád (porov. v tomto zmysle rozhodnutia NS SR sp. zn. 6 Obo 126/2008, 1 M Obdo 6/2010, 5 M Obdo 3/2012, 2 M Obdo 1/2012 a ďalšie). Ak má dielo vady, resp. nebolo vykonané v súlade so zmluvou, dielo síce treba považovať za vykonané v zmysle § 554 a 555 Obch. zák., ale zhotoviteľov záväzok nezanikol, pretože vadným vykonaním diela nie je riadne splnená zmluva (§ 324 ods. 1 a contrario Obch. zák.). V takom prípade v zmysle § 324 ods. 3 Obch. zák. dochádza k zmene záväzku zhotoviteľa spôsobom, ktorý zodpovedá nárokom objednávateľa z titulu vadného diela, eventuálne po odstúpení záväzok zaniká. Zo zisteného skutkového stavu je zrejmé, že žalovaný skutočne dokončil plot vo výške 2 m a žalobkyňa ho 20. júna 2008 prevzala. V zmysle citovanej judikatúry tým došlo k vykonaniu diela v zmysle § 554 a § 548 Obch. zák., v dôsledku čoho žalovanému vzniklo právo na odmenu vo výške 72.000 Sk, ktorú mu už žalobkyňa zaplatila. Nemožno preto prisvedčiť námietke žalobkyne, že ňou zaplatená cena diela je na strane žalovaného plnením prijatým bez právneho dôvodu, a teda bezdôvodným obohatením; právnym dôvodom prijatého plnenia je totiž práve § 548 ods. 1 Obch. zák. v spojení s vykonaním a prevzatím diela. 23. Podľa § 560 ods. 1 Obch. zák. však platí, že dielo má vady, ak jeho vykonanie nezodpovedá výsledku určenému v zmluve, pričom v prípade, že dielo spočíva v zhotovení veci, platia obdobne aj § 420 až 422 a 426 (§ 560 ods. 4 Obch. zák.). Podľa odvolacieho súdu treba tieto ustanovenia použiť aj vtedy, ak zhotovovanou vecou je nehnuteľná vec, resp. nehnuteľný predmet, pretože § 560 ods. 4 Obch. zák. v tomto smere nerozlišuje. Podľa § 420 ods. 1 Obch. zák. je potom predávajúc (zhotoviteľ) povinný dodať tovar (zhotovovanú vec) v množstve, akosti a vyhotovení, ktoré určuje zmluva, resp. podľa ods. 2 v akosti a vyhotovení, ktoré sa hodí na účel určený v zmluve alebo na účel, na ktorý sa spravidla používa. V prerokúvanej veci z obsahu zmluvy o dielo č. 1/2008, ani ústnej dohody nevyplývala konkrétna akosť zhotovovaného oplotenia v zmysle záväzného technologického postupu, je z neho zrejmé len to, že má ísť o murované oplotenie pozemku so stĺpikmi do výšky 2 m, medzi ktorými budú latky, rovnako v zmluve nebol určený žiaden osobitný účel. V dôsledku toho treba vychádzať z toho, že žalovaný mal zhotoviť plot tak, aby sa hodil na účel, na ktorý sa spravidla používa. Účelom plota (vysokého 2 m!) je vo všeobecnosti svojou zvislou konštrukciou oddeľovať pozemok od okolia a aspoň podstatne sťažovať prenikanie iných osôb a väčších zvierat na pozemok aspoň tým spôsobom, že na jeho prekonanie treba vynaložiť určitú námahu. Okrem toho nepochybne plot plní aj estetickú funkciu, ako to uviedol súd prvej inštancie vo svojom rozsudku. Ak plot spadne, celkom zjavne neplní účel, na ktorý sa plot obvykle používa; povinnosťou zhotoviteľa teda podľa citovaných ustanovení je postaviť plot tak, aby za obvyklých podmienok a pri obvyklej námahe, ktorú plot musí vydržať, bol dostatočne mechanicky odolný proti pádu. Pokiaľ teda plot zhotovený zhotoviteľom spadne, treba v zásade vychádzať z toho, že nebol zhotovený v takej kvalite, aká sa hodí na účel, na ktorý sa plot obvykle používa. Zhotoviteľ teda v takom prípade poruší svoju povinnosť v zmysle § 420 ods. 1 v spojení s § 560 ods. 4 Obch. zák., v dôsledku čoho má takto zhotovené dielo podľa § 422 ods. 1 a § 560 ods. 1 a 4 Obch. zák. vady. 24. Z ustanovenia § 560 ods. 2 Obch. zák. pritom vyplýva, že zhotoviteľ zodpovedá nielen za vady, ktoré sa na diele prejavujú v čase jeho odovzdania, resp. v čase prechodu nebezpečenstva škody, ale zodpovedá za vady, ktoré dielo tomto okamihu malo (aj keď sa prejavili neskôr). To vyplýva aj z konštrukcie § 562 ods. 2 Obch. zák., z ktorého možno vyvodiť, že určité vady sú skutočne zistiteľné až po určitom čase od prevzatia diela, napriek tomu, že existovali už v čase odovzdania diela. V tu prerokúvanej vec žalovaný v listine zo 16. júla 2008 zjavne uznal, že dôvodom pádu plota bolo jeho nekvalitné zhotovenie, ktoré tvrdenie je podopreté aj zisteným skutkovým stavom, najmä odbornými závermi svedka Ing. arch. O., ktoré sa žalovanému vyvrátiť nepodarilo. Nedostatočná výstuž múrikov, ich nedostatočné ukotvenie múrikov do základy a nedostatočnosť samotného základu totiž existovali už v čase odovzdania diela žalobkyni 20. júna 2008 a pád oplotenia 13. júla 2008 bol len prejavom tejto nedostatočnej akosti. Ide teda o vady, ktoré plot mal už v čase jeho odovzdania, a zodpovedá za ne žalovaný v zmysle všetkých vyššie citovaných ustanovení. Samotná otázka prejavu vady a oznámenia vád, s tým či ich žalobkyňa mohla zistiť pri obhliadke plota pri jeho preberaní, je v prerokúvanej veci nepodstatná, pretože žalovaný počas konania v zmysle § 428 ods. 3 v spojení § 562 ods. 3 Obch. zák. námietku oneskorenej notifikácie vád diela vôbec nevzniesol. Okrem toho odvolací súd už len na doplnenie poukazuje aj na to, že takáto námietka by bola bezúspešná z už uvedeného dôvodu, že ustanovenie § 562 ods. 2 Obch. zák. by v spotrebiteľskom právnom vzťahu nebolo vôbec použiteľné, pretože sa odchyľuje od § 646 ods. 1 Obč. zák., ktorý umožňuje reklamovať vady počas celej záručnej doby, teda počas 24 mesiacov od odovzdania diela. Žalobkyňa pritom nesporne oznámila žalovaného vady bezodkladne, keďže ten už 16. júla 2008 (na tretí deň od pádu oplotenia) podpísal listinu, v ktorej ich existenciu uznal. 25. Pri vadách diela sa podľa § 564 Obch. zák. primerane použijú ustanovenia § 436 až 441 Obch. zák., ktorý v § 436 a 437 rozlišuje nároky žalobkyne ako zhotoviteľky v závislosti od toho, či vada je porušením zmluvy podstatným alebo nepodstatným spôsobom. Podľa § 345 ods. 2 Obch. zák. je porušenie zmluvy podstatné, ak strana porušujúca zmluvu vedela v čase uzavretia zmluvy alebo v tomto čase bolo rozumné predvídať s prihliadnutím na účel zmluvy, ktorý vyplynul z jej obsahu alebo z okolností, za ktorých bola zmluva uzavretá, že druhá strana nebude mať záujem na plnení povinnosti pri takom porušení zmluvy. Podľa odvolacieho súdu je bez potreby hlbšej analýzy zrejmé, že ak je predmetom zmluvy o dielo výstavba plota, potom jej účelom je zabezpečiť plot účelný a funkčný, teda taký, ktorý bude predovšetkým stáť. Objednávateľ nemôže mať záujem na dodaní plota, ktorý kvôli chybnej konštrukcii spadne a nebude plniť žiadnu od neho vyžadovanú a predpokladanú funkciu, preto je zhotovenie oplotenia takýmto vadným spôsobom podstatným porušením zmluvy. Podľa § 436 ods. 1 (v spojení s § 564) Obch. zák. má v takomto prípade kupujúci právo voľby medzi a) odstránením vád dodaním náhradného tovaru, b) opravou tovaru, ak sú vady opraviteľné, c) zľavou z ceny alebo d) odstúpením od zmluvy. Z § 436 ods. 2 potom vyplýva, že kupujúci musí svoju voľbu oznámiť predávajúcemu bez zbytočného odkladu po oznámení vád. V prerokúvanej veci zo zisteného skutkového stavu nesporne vyplýva, že žalobkyňa ihneď žiadala od žalovaného, aby plot opravil, čím si zvolila nárok podľa § 436 ods. 1 písm. b). Oprava vady veci znamená, že vec sa uvedie do takého stavu, ako bola pred výskytom vady, pokiaľ je to technicky možné. Znamená to, že po skončení opravy musí byť funkčnosť diela rovnaká, aká bola pred výskytom vady, resp. taká, aká mala byť podľa zmluvy. Žalovaný bol teda povinný pri oprave plota uviesť ho do takého stavu, v akom mal byť podľa zmluvy o dielo, teda vybudovať ho riadne (správnym technologickým postupom). 26. Podľa odvolacieho súdu aj pri odstraňovaní vady opravou diela znova platí ustanovenie § 537 ods. 3 Obch. zák., teda aj pri oprave vady postupuje zhotoviteľ zásadne samostatne (na vlastnú zodpovednosť, porov. § 537 ods. 1 Obch. zák.) tak, aby vadu odstránil, a pokynmi objednávateľa je viazaný len za predpokladu, že sa k tomu výslovne zaviazal v zmluve. Z už citovaného § 324 ods. 1 a 3 Obch. zák. totiž vyplýva, že aj plnenie z nároku z vád, teda aj odstraňovanie vád opravou, je plnením pôvodnej zmluvy, takže naň treba znova použiť ustanovenia týkajúce sa povinností dlžníka (v danom prípade zhotoviteľa) pri plnení samotnej zmluvy, teda v prípade zmluvy o dielo ustanovenia o povinnostiach zhotoviteľa pri vykonávaní diela. Podobne ani z ust.§ 436 ods. 2 Obch. zák. nemožno vyvodiť, že by súčasťou voľby nároku na opravu veci malo byť aj určenie spôsobu tejto opravy. Ako už bolo uvedené, spôsob opravy je určený účelom opravy, ktorým je navrátenie plnej, resp. zo zmluvy vyplývajúcej funkčnosti a technického stavu veci. Objednávateľ nie je podľa citovaného ustanovenia povinný vyžadovať určitý typ opravy a pokiaľ to nevyplýva zo zmluvy, nie je ho ani len oprávnený požadovať; zhotoviteľ teda nie je povinný plniť jeho pokyn čo do spôsobu odstraňovania vady, pokiaľ sa k tomu výslovne nezaviazal v zmluve. V prerokúvanej veci teda nemôže obstáť obrana žalovaného, že žalobkyňa trvala na oprave oplotenia tým spôsobom, ktorý navrhol svedok Ing. arch. O.. Aj keby to bola pravda, žalovaný neprevzal na seba v zmluve o dielo povinnosť jej pokyny rešpektovať ako to výslovne vyžaduje § 537 ods. 3 Obch. zák., v dôsledku čoho nebol právne povinný podľa nich postupovať. Zo zisteného skutkového stavu však v skutočnosti vyplýva, že žalovaný sám považoval spôsob opravy oplotenia navrhnutý architektom za jeden z možných spôsobov a dokonca za dobrý nápad, preto ho aj začal realizovať. Podľa § 537 ods. 1 Obch. zák. ho potom znova realizoval na vlastnú zodpovednosť a vlastné náklady. V podstate obsahovo zhodný záväzok na seba žalovaný navyše prevzal v zmluve o dielo č. 1/2008, v ktorej čl. II sa výslovne zaviazal, že bude znášať náklady na všetky skryté vady diela a bude zodpovedať za jeho bezpečnosť. 27. Povinnosťou žalovaného bolo teda opravou oplotenia vrátiť mu takú funkčnosť a vlastnosti, aké malo mať podľa zmluvy, resp. podľa účelu, na ktorý sa oplotenie spravidla používal. Bolo teda jeho povinnosťou ho postaviť správnym technologickým postupom do výšky 2 m tak, aby svojimi technickými vlastnosťami na tento účel vyhovovalo, teda zjednodušene povedané, aby riadne stálo. Bolo pritom na žalovanom, akým spôsobom to urobí, teda či už tak, ako to chcel sám (len vystužením stĺpikov roxorovými tyčami) alebo tak, ako to navrhol svedok architekt (obmurovaním železobetónového jadra previazaného so základom). Ak žalovaný túto povinnosť nesplnil a oploteniu tieto vlastnosti nevrátil, nesplnil riadne svoju povinnosť odstrániť vady opravou oplotenia v zmysle § 436 ods. 1 písm. b) Obch. zák. Následky takejto nedostatočnej opravy sú potom upravené v § 436 ods. 2 štvrtej vete Obch. zák., podľa ktorého platí, že ak predávajúci (zhotoviteľ) neodstráni vady tovaru (diela) v primeranej dodatočnej lehote, môže kupujúci (objednávateľ) odstúpiť od zmluvy alebo požadovať primeranú zľavu z kúpnej ceny. Zákon tu nežiada, aby objednávateľ predtým osobitne upozornil zhotoviteľa, že vady nie sú odstránené, resp. aby ho upozorňoval na zámer využiť svoje právo odstúpiť od zmluvy (porovnaj v tomto smere odlišnú úpravu pri nepodstatnom porušení zmluvy v zmysle § 437 ods. 5 Obch. zák.), ale môže priamo po zistení, že vada nebola opravená, od zmluvy odstúpiť. V prerokúvanej veci zo zisteného skutkového stavu nesporne vyplýva, že žalovaný svoju povinnosť opraviť plot do pôvodne dohodnutej výšky vôbec nesplnil, vybudoval ho len do výšky 1 m a následne s opravou celkom prestal, čím bol naďalej v omeškaní s plnením svojej povinnosti zo zmluvy. V zmysle cit. § 436 ods. 2 štvrtej vety Obch. zák. by tak v prerokúvanej veci žalobkyni mohol vzniknúť nárok na odstúpenie. 28. Žalovaný sa však v tomto smere bránil, že žalobkyňa mu neposkytla na túto opravu potrebnú súčinnosť, keďže mu nedodala ďalšie tehly potrebné na zvolený spôsob opravy (ktorý namiesto dvoch tehál viazal tehly štyri, teda spotrebúval o 100 % tehál viac). Žalovanému treba dať za pravdu, že ak by žalobkyňa skutočne takýto záväzok prevzala, zaviazala by sa ako veriteľka nároku na zhotovenie diela poskytnúť dlžníkovi (zhotoviteľovi) pri plnení jeho záväzku (vykonať dielo, vrátane odstránenia vád) súčinnosť (spolupôsobenie). Podľa § 370 Obch. zák. potom platí, že ak veriteľ v rozpore so svojimi povinnosťami zo záväzkového vzťahu neposkytne dlžníkovi spolupôsobenie potrebné na to, aby dlžník splnil svoj záväzok, je v omeškaní. Ak potom dlžník nemohol splniť svoj záväzok v dôsledku omeškania veriteľa, podľa § 365 druhej vety Obch. zák. (v znení účinnom do 31. januára 2013) sám nebol v omeškaní. Ako už bolo uvedené, aj odstraňovanie vád tovaru alebo diela je plnením príslušnej zmluvy, hoci so zmeneným obsahom podľa § 324 ods. 1 a 3 Obch. zák. Poskytnutím vadného plnenia sa dlžník vo všeobecnosti už dostal do omeškania v zmysle § 365 prvej vety Obch. zák. a v tomto omeškaní sa teda nachádza aj počas odstraňovania vady, z citovaného ustanovenia § 365 druhej vety Obch. zák. však v takom prípade vyplýva, že omeškanie dlžníka sa prerušuje omeškaním veriteľa. Počas omeškania veriteľa by tak dlžník nebol povinný odstraňovať vady plnenia, teda ich neodstraňovanie by nebolo možné hodnotiť ako jeho omeškania. V prípade nárokov podľa § 436 ods. 2 Obch. zák. to podľa odvolacieho súdu znamená, že po dobu omeškania veriteľa (predávajúceho, zhotoviteľa) by neplynula primeraná dodatočná lehoty určená na odstránenie vád. Ak teda objednávateľ diela je povinný spolupôsobiť pri odstraňovaní vady opravou diela napríklad dodaním materiálu potrebného na odstránenie tejto vady a tento materiál v rozpore s svojou povinnosťou nedodá, je v omeškaní podľa § 370 Obch. zák., počas ktorého nie je v omeškaní ani zhotoviteľ diela so splnením svojej povinnosti vadu opraviť podľa § 436 ods. 2 Obch. zák. 29. V tu prerokúvanej veci však žalovaný existenciu takej dohody, podľa ktorej by sa žalobkyňa zaviazala dodať ďalšie tehly, nedokázal. Nemožno so žalovaným súhlasiť v tom smere, že by táto otázka bola právne záväzne vyriešená predošlým zrušujúcim uznesením tunajšieho súdu č. k. 31 Cob 60/2015-318. V tomto uznesení totiž odvolací súd len všeobecne vyjadril, že ak žalobkyňa skutočne potrebnú súčinnosť žalovanému neposkytla, nemožno dospieť k záveru o dôvodnosti odstúpenia. Vec však bola vrátená súdu prvej inštancie na nové rozhodnutie práve preto, aby tieto otázky riadne preskúmal a vyrovnal sa s nimi spôsobom predpokladaným v § 220 ods. 2 C. s. p. Podľa § 539 ods. 1 Obch. zák. má objednávateľ povinnosť dodať veci potrebné na zhotovenie diela za predpokladu, ak je na to povinný podľa zmluvy. Pre posúdenie rozsahu tejto povinnosti je teda vždy rozhodná predovšetkým zmluva. Odvolací súd v tomto smere poukazuje aj na ustanovenie § 547 ods. 1 Obch. zák., z ktorého vyplýva, že na výšku ceny zásadne nemá vplyv, že cena bola určená podľa rozpočtu, ktorý je súčasťou zmluvy alebo bol oznámený objednávateľovi. Uvedené ustanovenie svojím obsahom nadväzuje na všeobecný princíp § 537 ods. 1 Obch. zák. a jeho dôsledkom vo všeobecnosti je, že prípadné chyby rozpočtu (nezahrnutie niektorých položiek, nesprávny odhad množstva určitých naceňovaných položiek, zlý odhad ceny týchto položiek a pod.) znáša zhotoviteľ. Zhotoviteľ teda nie je oprávnený požadovať úpravu ceny stanovenej rozpočtom, ak sa ukáže, že skutočné vykonanie diela si vyžaduje náklady nezahrnuté do rozpočtu. Podľa odvolacieho súdu treba princíp vyjadrený v tomto ustanovení aplikovať aj na prípady, keď v dôsledku nesprávneho určenia technologického postupu zhotovenia diela bolo v zmluve nesprávne určené množstvo vecí, ktoré má objednávateľ dodať podľa § 539 ods. 1 Obch. zák. Aj v týchto prípadoch potom zodpovednosť za nesprávne určenie tohto množstva zásadne znáša zhotoviteľ, ktorý je zodpovedný za určenie spôsobu vykonávania diela (§ 537 ods. 3 Obch. zák.), čo znamená, že ak si následná úprava technologického postupu vyžiadala zvýšenie množstva vecí, ktoré má dodať objednávateľ, môže zhotoviteľ dodanie tohto zvýšeného množstva vecí požadovať len vtedy, ak to nepochybne vyplýva zo zmluvy. V prerokúvanej veci už odvolací súd dospel k záveru, že zmluva o dielo medzi žalobkyňou a žalobcom neobsahovala žiadne konkrétne náležitosti stavaného oplotenia čo do technologického postupu jeho výstavby, teda ani čo do množstva použitého materiálu. Rovnako bolo zistené, že spôsob výstavby (viazanie dvoch tehál) určil žalovaný, ktorý vychádzajúc z tohto postupu určil rozpočet, podľa ktorého mala žalobkyňa celkovo dodať 1.441 tehál. Podľa odvolacieho súdu si žalobkyňa dodaním tohto počtu tehál splnila svoju povinnosť súčinnosti, na ktorú sa v zmysle § 539 ods. 1 Obch. zák. zaviazala, a zo zmluvy nemožno nijako vyvodiť, že by žalobkyňa mala znášať následky určenia nesprávneho technologického postupu žalovaným. V dôsledku toho žalobkyňa nebola povinná dodať dodatočné tehly na výstavbu oplotenia zo štyroch tehál, takže ak tak neurobila, neporušila svoju povinnosť spolupôsobenia a nedostala sa v zmysle § 370 Obch. zák. do omeškania. To ale zároveň podľa § 365 druhej vety Obch. zák. (v znení účinnom do 31. januára 2013) a contrario znamená, že žalovaný ako zhotoviteľ bol stále v omeškaní so splnením svojej povinnosti odstrániť vady diela jeho opravou v zmysle § 436 ods. 2 Obch. zák. 30. Žalovaný ako zhotoviteľ teda v prerokúvanej veci neodstránil žalobkyňou riadne vytknuté a uplatnené vady v primeranej lehote, čím jej ako objednávateľke vzniklo podľa cit. § 436 ods. 2 štvrtej vety v spojení s § 564 Obch. zák. alternatívne buď právo odstúpiť od zmluvy alebo požadovať primeranú zľavu z ceny diela. Zo zisteného skutkového stavu vyplýva, že žalobkyňa si zvolila právo odstúpiť od zmluvy, čo vykonala písomne - listom z 3. decembra 2009. V tomto písomnom prejave vôle je jasne vymedzený aj dôvod odstúpenia od zmluvy, ktorý žalobkyňa počas celého konania nezmenila. Podľa § 45 ods. 1 Obč. zák. potom platí, že prejav vôle voči neprítomnej osobe pôsobí od okamihu, keď jej dôjde, teda v zásade od okamihu, keď sa ocitne vo sfére jej dispozície, v rámci ktorej možno rozumne očakávať, že sa adresát s obsahom daného prejavu zoznámi (porov. R 27/2011, R 85/2018). Žalovaný síce najskôr na pojednávaní 16. februára 2010 priznal, že mu list žalobkyne s odstúpením od zmluvy došiel v januári 2010, neskôr to však začal spochybňovať. Ani tu nemožno súhlasiť s tým, že by táto otázka bola záväzne vyriešená predošlým zrušujúcim uznesením odvolacieho súdu. Odvolací súd v ňom totiž len vyslovil, že to z doterajšieho dokazovania dostatočne nevyplýva, a to aj v súvislosti s tým, že rozsudok súdu prvej inštancie bol v tomto závere nedostatočne odôvodnený. Z obsahu spisu však vyplýva, že list z 3. decembra 2009 bol predložený súdu prvej inštancie na pojednávaní 8. decembra 2009, kedy bol aj daný na vedomie právnemu zástupcovi žalovaného, ktorý sa tak bezpochyby mal možnosť oboznámiť s jeho obsahom. Podľa § 41 ods. 3 O. s. p. účinného v danom čase platilo, že hmotnoprávny úkon účastníka urobený voči súdu je účinný aj voči ostatným účastníkom, avšak len od okamihu, keď sa o ňom v konaní dozvedeli. Odstúpenie od zmluvy je nepochybne hmotnoprávny úkon, ktorý žalobkyňa predložila súdu 8. decembra 2009, kedy sa o ňom dozvedel aj žalovaný ako druhý účastník. 31. Podľa § 349 Obchod. zák. odstúpením od zmluvy zmluva zaniká, keď prejav oprávnenej stany je doručený druhej zmluvnej strane, čo v zmysle uvedeného znamená, že zmluva medzi stranami zanikla už 8. decembra 2009, kedy bol žalovaný ako zhotoviteľ oboznámený s prejavom žalobkyne o odstúpení. Podľa § 351 ods. 1 Obchod. zák. odstúpením od zmluvy zanikajú všetky obchodné práva a povinnosti strán zo zmluvy. Podľa ods. 2 cit. paragrafu strana, ktorej pred odstúpením od zmluvy poskytla plnenie druhá zmluvná strana, toto plnenie vráti. Zo zisteného skutkového stavu je zrejmé, že obe strany si poskytli vzájomné plnenia - žalovaný zhotovil dohodnuté dielo, ktoré síce spadlo, ale čiastočne ho opravil, a žalobkyňa mu zaplatila cenu 72.000 Sk. Na základe citovaného paragrafu by tak obe strany mali byť povinné vrátiť si poskytnuté zmluvné plnenia, z čoho žalovaný odvodzoval existenciu synalagmatického záväzku, ktorý žalobkyňa nevyjadrila v petite svojej žaloby. S týmto názorom sa odvolací súd nestotožňuje, pričom znova pripomína, že ani otázka synalagmy nebola záväzne vyriešená v jeho predošlom zrušujúcom uznesení, kde bolo len súdu prvej inštancie vytknuté, že sa touto otázkou vôbec nezaoberal. Nebolo však vyslovené, že v prerokúvanej veci sú jasne splnené podmienky synalagmy, teda vzájomná podmienenosť nárokov žalobkyne a žalovaného. 32. Ustanovenie § 351 Obch. zák. je všeobecným ustanovením upravujúcim následky odstúpenia od zmluvy. Toto ustanovenie však možno použiť len vtedy, ak neexistuje špeciálne ustanovenie upravujúce následky odstúpenia od zmluvy o dielo pre vady diela. Podľa už citovaného § 564 Obch. zák. pri vadách diela platia primerane § 436 až 441 Obch. zák., z ktorých ustanovenie § 441 Obch. zák. rieši následky odstúpenia od kúpnej zmluvy. Okrem toho však osobitné následky odstúpenia od zmluvy o dielo upravuje aj § 565 Obch. zák., podľa ktorého ak objednávateľ využije podľa ustanovení uvedených v § 564 (teda aj § 436) právo odstúpiť od zmluvy týkajúcej sa predmetu diela, ktorý nemožno vrátiť alebo odovzdať zhotoviteľovi, neplatí § 441. Citované ustanovenie teda v týchto prípadoch vylučuje použitie § 441, najmä jeho ods. 2 a 3, ktoré vyslovene podmieňujú právo odstúpiť od zmluvy možnosťou vrátiť tovar (dielo). Zo vzájomného vzťahu týchto noriem tak možno vyvodiť, že objednávateľ môže pri vadách diela odstúpiť od zmluvy aj vtedy, keď dielo vrátiť nemôže, a zákon teda priamo predpokladá nemožnosť takéhoto vrátenia. Toto ustanovenie § 565 Obch. zák. potom predstavuje aj lex specialis voči § 351 ods. 2 Obch. zák., takže v prípadoch, kedy dielo nemožno vrátiť zhotoviteľovi, nemôže byť povinnosť zhotoviteľa vrátiť prijatú cenu diela podmienená vrátením diela (nemôže teda ísť o synalagmatický záväzok). Opačný výklad by bol zjavne absurdný 33. V tejto súvislosti treba navyše poukázať ešte na to, že podstatou kúpnej zmluvy je vždy prevod vlastníckeho práva k tovaru z predávajúceho na kupujúceho, takže po odstúpení kupujúci vždy môže vrátiť to, čo podľa nej dostal. V prípade zmluvy o dielo však vlastnícke právo k dielu upravujú § 542 až 544 Obch. zák. odlišne. Ak je totiž objednávateľ napr. vlastníkom pozemku, na ktorom sa zhotovuje dielo - vec, potom vlastníkom zhotovovanej veci je v zmysle § 542 ods. 1 Obch. zák. zásadne objednávateľ. V tomto prípade teda nedochádza k žiadnemu prechodu vlastníckeho práva zo zhotoviteľa na objednávateľa, ale objednávateľ nadobúda k zhotovovanej veci vlastnícke právo originárne, už jej vytvorením. Obsah nároku zhotoviteľa po zániku zmluvy je v takom prípade upravený v § 544 ods. 1 a 2 Obch. zák., podľa ktorého, ak takúto vec nemožno odovzdať zhotoviteľovi (napr. preto, že sa stala súčasťou pozemku objednávateľa alebo je samostatne neodovzdateľná), je objednávateľ povinný buď uhradiť zhotoviteľovi to, o čo sa obohatil, ak záväzok zanikol z dôvodu, za ktorý nezodpovedá objednávateľ, alebo mu nahradiť cenu účelne obstaraných vecí, ak záväzok zanikol z dôvodov, za ktorý objednávateľ zodpovedá. Citované ustanovenie pritom všeobecne hovorí o zániku záväzku bez ohľadu na spôsob zániku, takže sa nepochybne týka aj jeho zániku odstúpením od zmluvy (porov. § 351 ods. 1 Obch. zák.). Ak teda záväzok zanikol odstúpením objednávateľa kvôli omeškaniu zhotoviteľa s odstránením vád, teda z dôvodu, za ktorý zhotoviteľ zodpovedá, môže zhotoviteľ podľa § 544 ods. 1 Obch. zák. žiadať nie vrátenie veci (t. j. nie vzájomné plnenie), ale samostatný nárok na náhradu toho, o čo sa objednávateľ obohatil. 34. V prerokúvanej veci žalovaný zhotovil dielo s vadami, ktoré sa prejavili tým, že plot spadol a žalovaný odstraňoval jeho vady opravou v zmysle § 436 ods. 2 Obch. zák., ale zhotovil plot len vo výške 1 m, teda neopravil ho tak, aby bol zhotovený v súlade so zmluvou (do výšky 2 m). Ako už bolo vysvetlené vyššie, svoju povinnosť odstrániť vady nesplnil, dostal sa do omeškania, v dôsledku čoho žalobkyňa podľa § 436 ods. 2 štvrtej vety Obch. zák. odstúpila od zmluvy, čím sa zmluva zrušila a žalovaný bol povinný jej vrátiť cenu diela, ktorú prijal v sume 72.000 Sk, oproti čomu žalovaná podľa cit. ustanovení nebola povinná mu vrátiť postavené oplotenie, keďže bola jeho vlastníčkou v zmysle § 542 ods. 1 a jeho vrátenie resp. odovzdanie žalovanému technicky neprichádzalo do úvahy. Žalovaný si tak podľa § 544 ods. 1 Obch. zák. mohol voči žalobkyni nárokovať náhradu toho, o čo sa oplotením postaveným do výšky 1 m obohatila. Žalovaný počas celého konania nepredniesol žiadny takýto návrh, neuviedol rozhodné skutočnosti na zistenie výšky obohatenia žalobkyne, ani na jeho preukázanie neponúkol žiadne dôkazy, v dôsledku čoho ani súd prvej inštancie, ani odvolací súd nemohli žalobkyňu zaviazať na žiadne plnenie v prospech žalovaného. 35. S poukazom na vyššie uvedené odvolací súd dospel k záveru, že žalobkyňa má nárok na zaplatenie 72.000 Sk (t. j. 2.389,96 €), súd prvej inštancie nerozhodol správne, keď jej žalobu zamietol, preto odvolací súd podľa § 388 C. s. p. rozsudok zmenil tak, že žalobe vyhovel v rozsahu, ktorý zostal predmetom konania. 36. Zmenou napadnutého rozsudku vznikla podľa § 369 ods. 2 C. s. p. odvolaciemu súdu povinnosť rozhodnúť o celom nároku na náhradu trov prvoinštančného aj odvolacieho konania. Pretože žalobkyňa bola takmer plne úspešná, odvolací súd jej podľa § 255 ods. 1 v spojení s § 369 ods. 1 C. s. p. priznal nárok na náhradu všetkých trov konania proti neúspešnému žalovanému. 37. Senátom konajúceho súdu bolo toto rozhodnutie prijaté v pomere hlasov 3:0. Poučenie: Proti tomuto rozhodnutiu je dovolanie prípustné ak to zákon pripúšťa. Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je podľa § 421 C.s.p. prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 C.s.p. nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 C.s.p. ). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 C.s.p.). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C.s.p.). Dovolanie prípustné podľa § 420 C.s.p. možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 C.s.p. možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prevej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

